b'\n_START_ARTICLE_\nDru\xc5\xbeba z omejeno odgovornostjo\n_START_PARAGRAPH_\nDru\xc5\xbeba z omejeno odgovornostjo (d. o. o.) je oblika gospodarske dru\xc5\xbebe v slovenskem pravnem sistemu._NEWLINE_Je dru\xc5\xbeba z lastno pravno sposobnostjo, ki za prevzete obveznosti jam\xc4\x8di le s premo\xc5\xbeenjem dru\xc5\xbebe in ima osnovni kapital razdeljen na poslovne dele\xc5\xbee.\n_START_SECTION_\nZapis okraj\xc5\xa1ave\n_START_PARAGRAPH_\nPo slovni\xc4\x8dnih pravilih je pika levosti\xc4\x8dno lo\xc4\x8dilo in je pravopisno pravilen zapis s presledkom za vsako piko (d. o. o.). Tak zapis navaja tudi Slovenski pravopis. Po drugi strani pa Zakon o gospodarskih dru\xc5\xbebah v 27. \xc4\x8dlenu navaja zapis brez presledkov (d.o.o.). Zakon tudi dolo\xc4\x8da, da morajo podjetja zapis firme uporabljati skladno z zapisom v Poslovnim registrom Slovenije (\xc4\x8de je firma v registru zapisana brez presledkov, mora tak zapis podjetje uporabljati pri vsem svojem poslovanju). Zapis brez presledkov nekateri zagovarjajo tudi zato, ker presledek omogo\xc4\x8da preskok dela te enotne besede v naslednjo vrstico, kar okraj\xc5\xa1avo naredilo neberljivo oz. nerazumljivo, vendar se lahko vsak pisec temu izogne z uporabo nedeljivih presledkov._NEWLINE_Po pravopisu se mora med imenom podjetja in okraj\xc5\xa1avo uporabiti tudi pristav\xc4\x8dna vejica (npr. Mavrica, d. o. o. \xe2\x88\x92 Podjetju Mavrica, d. o. o., grozi stavka.).\n_START_SECTION_\nUstanovitev\n_START_PARAGRAPH_\nDru\xc5\xbebo z omejeno odgovornostjo lahko ustanovi ena ali do 50 fizi\xc4\x8dnih ali pravnih oseb._NEWLINE_Dru\xc5\xbeba se ustanovi z dru\xc5\xbebeno pogodbo, ki mora biti sestavljena v notarski obliki, odpre se transakcijski ra\xc4\x8dun in vpla\xc4\x8da osnovni kapital. \xc4\x8ce so izpolnjene vse zakonske zahteve, sodi\xc5\xa1\xc4\x8de vpi\xc5\xa1e dru\xc5\xbebo v sodni register. Dru\xc5\xbeba z omejeno odgovornostjo pridobi polo\xc5\xbeaj pravne osebe z vpisom v sodni register in tako postane nosilka pravic in obveznosti. Po vpisu se izdela \xc5\xbeig, obvesti Agencijo Republike Slovenije za javnopravne evidence in storitve o dejavnostih dru\xc5\xbebe ter ustanovitev objavi v Uradnem listu RS.'